CELEX: 32019D0213(02)
Language: mt
Date: 2019-02-06 00:00:00
Title: Deċiżjoni ta’ Implimentazzjoni tal-Kummissjoni tas-6 ta’ Frar 2019 dwar il-pubblikazzjoni f’Il-Ġurnal Uffiċjali tal-Unjoni Ewropea tad-Dokument Uniku msemmi fl-Artikolu 94(1)(d) tar-Regolament (UE) Nru 1308/2013 tal-Parlament Ewropew u tal-Kunsill u tar-referenza għall-pubblikazzjoni tal-Ispeċifikazzjoni tal-Prodott għal isem fis-settur tal-inbid (Vallegarcía (DOP))

13.2.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 57/10
               
            
         DEĊIŻJONI TA’ IMPLIMENTAZZJONI TAL-KUMMISSJONI
         tas-6 ta’ Frar 2019
         dwar il-pubblikazzjoni f’Il-Ġurnal Uffiċjali tal-Unjoni Ewropea tad-Dokument Uniku msemmi fl-Artikolu 94(1)(d) tar-Regolament (UE) Nru 1308/2013 tal-Parlament Ewropew u tal-Kunsill u tar-referenza għall-pubblikazzjoni tal-Ispeċifikazzjoni tal-Prodott għal isem fis-settur tal-inbid
         (Vallegarcía (DOP))
         (2019/C 57/09)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b’mod partikulari l-Artikolu 97(3) tiegħu,
         Billi:
         
                     (1)
                  
                  
                     Spanja bagħtet applikazzjoni għall-protezzjoni tal-isem “Vallegarcía” skont it-Taqsima 2 tal-Kapitolu I tat-Titolu II tal-Parti II tar-Regolament (UE) Nru 1308/2013.
                  
               
                     (2)
                  
                  
                     Skont l-Artikolu 97(2) tar-Regolament (UE) Nru 1308/2013, il-Kummissjoni eżaminat dik l-applikazzjoni u kkonkludiet li l-kundizzjonijiet stipulati fl-Artikoli 93 sa 96, fl-Artikolu 97(1) u fl-Artikoli 100, 101 u 102 ta’ dak ir-Regolament huma ssodisfati.
                  
               
                     (3)
                  
                  
                     Biex ikunu jistgħu jitressqu dikjarazzjonijiet ta’ oppożizzjoni skont l-Artikolu 98 tar-Regolament (UE) Nru 1308/2013, id-Dokument Uniku msemmi fl-Artikolu 94(1)(d) ta’ dak ir-Regolament u r-referenza għall-pubblikazzjoni tal-Ispeċifikazzjoni tal-Prodott li saret waqt il-proċedura nazzjonali preliminari għall-eżami tal-applikazzjoni għall-protezzjoni tal-isem “Vallegarcía”, jenħtieġ li jiġu ppubblikati f’Il-Ġurnal Uffiċjali tal-Unjoni Ewropea,
                  
               IDDEĊIDIET KIF ĠEJ:
         
            Artikolu Uniku
            Id-Dokument Uniku stabbilit skont l-Artikolu 94(1)(d) tar-Regolament (UE) Nru 1308/2013 u r-referenza għall-pubblikazzjoni tal-Ispeċifikazzjoni tal-Prodott għall-isem “Vallegarcía” (DOP) jinsabu fl-Anness ta’ din id-Deċiżjoni.
            Skont l-Artikolu 98 tar-Regolament (UE) Nru 1308/2013, il-pubblikazzjoni ta’ din id-Deċiżjoni għandha tikkonferixxi d-dritt ta’ oppożizzjoni għall-protezzjoni tal-isem speċifikat fl-ewwel paragrafu ta’ dan l-Artikolu, fi żmien xahrejn mid-data tal-pubblikazzjoni tagħha f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, is-6 ta’ Frar 2019.
            
               
                  Għall-Kummissjoni
               
               Phil HOGAN
               
                  Membru tal-Kummissjoni
               
            
         
         
            (1)  ĠU L 347, 20.12.2013, p. 671.
      
      
         
            ANNESS
            DOKUMENT UNIKU
            
               “VALLEGARCÍA”
            
            
               PDO-ES-02085
            
            
               Data tal-applikazzjoni: 13.4.2015
            
            1.   Isem/ismijiet għar-reġistrazzjoni
            
            Vallegarcía
            2.   Tip ta' indikazzjoni ġeografika
            
            DOP — Denominazzjoni ta' Oriġini Protetta
            3.   Kategoriji tal-prodotti tad-dwieli
            
            
                     
                        1.
                     
                     
                        Inbid
                     
                  4.   Deskrizzjoni tal-inbid/inbejjed
            
            
               
                  Inbid abjad
               
            
            Inbid abjad ta' lewn isfar karg, b'aromi ta' frott tal-għadma, frott tropikali u fjur abjad, ta' intensità bejn medja u qawwija. Fl-isfond għandu aromi ta' ħwawar ifuħu — lavanda u klin —, b'laqta aħħarija ta' xiwi. L-inbid jinżel ħarir, jagħti sensazzjoni żejtnija fil-palat, mhux imxewwek, u jintiegħem frisk u mirqum. Sensazzjoni pjaċevoli f'nofs il-palat, b'aromi ta' frott tal-għadma, u b'laqta aħħarija ta' xiwi u kemxejn morra.
            Il-valur tal-qawwa alkoħolika totali massima għandu jkun fil-limiti legali skont il-leġiżlazzjoni rilevanti tal-UE.
            Karatteristiċi analitiċi ġenerali
            
                        Qawwa alkoħolika totali massima (f'% tal-volum)
                     
                     
                         
                     
                  
                        Qawwa alkoħolika proprja minima (f'% tal-volum)
                     
                     
                        12,5 
                     
                  
                        Aċidità totali minima
                     
                     
                        4,1  grammi għal kull litru, espressi bħala aċidu tartariku
                     
                  
                        Aċidità volatili massima (f'milliekwivalenti għal kull litru)
                     
                     
                        12,5 
                     
                  
                        Total massimu ta' diossidu tal-kubrit (f'milligrammi għal kull litru)
                     
                     
                        160
                     
                  
               
                  Inbid aħmar
               
            
            Inbid aħmar ta' lewn aħmar qawwi, b'wiċċ lewn il-granata jew bejn granata u rubin, u b'kulur konsistenti. Intensità bejn medja u qawwija, b'aromi ta' frott aħmar, xagħri Mediterranju u minerali, jew bi ħjiliet balsamiċi tal-lavanda u aromi ta' xiwi ta' njam. It-togħma tinħass mirquma, tinżel ħarir, hija bbilanċjata u kemxejn tannika.
            Il-valur tal-qawwa alkoħolika totali massima għandu jkun fil-limiti legali skont il-leġiżlazzjoni rilevanti tal-UE.
            Karatteristiċi analitiċi ġenerali
            
                        Qawwa alkoħolika totali massima (f'% tal-volum)
                     
                     
                         
                     
                  
                        Qawwa alkoħolika proprja minima (f'% tal-volum)
                     
                     
                        12
                     
                  
                        Aċidità totali minima
                     
                     
                        4,2  grammi għal kull litru, espressi bħala aċidu tartariku
                     
                  
                        Aċidità volatili massima (f'milliekwivalenti għal kull litru)
                     
                     
                        20
                     
                  
                        Total massimu ta' diossidu tal-kubrit (f'milligrammi għal kull litru)
                     
                     
                        150
                     
                  5.   Prattiki tal-produzzjoni tal-inbid
            
            a.   
                  Prattiki enoloġiċi essenzjali
               
            
            
               Prattika tal-ġestjoni tal-għelejjel
            
            L-għeneb jinħasad kollu bl-idejn, u jitqiegħed f'kannestri. Issir selezzjoni tal-għeneb l-ewwel fil-vinja meta jinqatgħu l-għenieqed, u għat-tieni darba fuq mejda apposta fejn jasal l-għeneb fil-fabbrika tal-inbid.
            
               Restrizzjoni rilevanti għall-proċess tal-produzzjoni tal-inbid
            
            L-għeneb jidħol f'livell 'il fuq mid-daħla ta' fuq tat-tank, b'mod li ma jkun hemm ebda pressjoni fil-pajpijiet, u b'hekk l-għeneb jiġi ttrattat b'mod inqas aggressiv.
            Waqt l-ittankjar, il-polpa tgħaddi minn skambjatur tas-sħana tubulari, fejn it-temperatura titbaxxa. Dan iħalli t-tankijiet kesħin għal ċertu żmien, li jista' jvarja skont il-ġudizzju tat-tim ta' enologi, fejn meħtieġ. Din il-maċerazzjoni ta' qabel il-fermentazzjoni tippermetti li l-aromi kollha fl-għeneb jinsiltu f'soluzzjoni milwiema, u dan iwassal għal kulur aktar stabbli.
            Wara l-proċess ta' maċerazzjoni fil-kesħa, l-għeneb abjad jingħasar, u l-most li jirriżulta jitħalla joqgħod sakemm jilħaq turbidità xierqa ta' 400-800 NTU. Ladarba tkun bdiet il-fermentazzjoni, proporzjon varjabbli tal-most jiġi ttrasferit għal btieti tal-ballut Franċiż li jkunu għadhom ma ntużawx. Fihom dan il-most jiffermenta u jiġi mmaturat fuq il-karfa għal bejn erbgħa u sitt xhur. Fil-fermentazzjoni alkoħolika tal-inbejjed bojod u ħomor, jintużaw kemm il-ħmira naturali kif ukoll il-ħmira selezzjonata. L-inbejjed bojod jiffermentaw f'temperaturi baxxi: min. 15 °C, max. 26 °C. Jitqies ukoll il-proporzjon tal-most li jkun qed jiffermenta fil-btieti. L-inbejjed ħomor jiffermentaw f'temperatura minima ta' 15 °C u f'temperatura massima ta' 30 °C. Id-dewmien tal-ittankjar u dak tal-maċerazzjoni jvarjaw skont il-valutazzjoni teknika tat-tim ta' enologi, iżda jkunu ta' bejn 7 ijiem u 28 jum.
            It-tbattil tal-inbejjed ħomor mill-btieti jsir bl-idejn. Il-karfa tal-għeneb tiddaħħal fi pressa pnewmatika permezz tal-gravità, mingħajr l-użu ta' pompi, u tiġi ttrasferita għal btieti użati sakemm isir id-dewqan. Ladarba jkunu nkisbu t-tipi kollha ta' nbid, kemm dak ippressat u kemm dak ħieles, u ladarba tkun tlestiet il-fermentazzjoni malolattika, l-inbejjed kollha jiddewqu mill-kumitat ta' enologi, u jitħejjew it-taħlitiet differenti. Wara dan, l-inbejjed jiġu mmaturati fi btieti tal-ballut Franċiż.
            L-inbejjed jiġu mmaturati fil-flixkun għal tul ta' żmien varjabbli, qabel ma jitqiegħdu fis-suq.
            b.   
                  Rendimenti massimi
               
            
            
               Il-varjetà Viognier
            
            11 500 kg ta' għeneb għal kull ettaru
            75 ettolitru għal kull ettaru
            
               Il-varjetà Syrah
            
            9 250 kg ta' għeneb għal kull ettaru
            60 ettolitru għal kull ettaru
            
               Il-varjetà Merlot
            
            8 500 kg ta' għeneb għal kull ettaru
            55 ettolitru għal kull ettaru
            
               Il-varjetà Cabernet Sauvignon
            
            8 500 kg ta' għeneb għal kull ettaru
            55 ettolitru għal kull ettaru
            
               Il-varjetà Cabernet Franc
            
            11 500 kg ta' għeneb għal kull ettaru
            75 ettolitru għal kull ettaru
            
               Il-varjetà Petit Verdot
            
            14 600 kg ta' għeneb għal kull ettaru
            95 ettolitru għal kull ettaru
            6.   Definizzjoni taż-żona demarkata
            
            Iż-żona ġeografika hija r-roqgħa katastali 448 fiż-żona 9 tal-muniċipalità ta' Retuerta del Bullaque, li tinsab fil-provinċja ta' Ciudad Real. Tkopri 1 521 ettaru.
            7.   Varjetà jew varjetajiet tad-dwieli li minnhom jinkiseb l-inbid/jinkisbu l-inbejjed
            
            
                         
                     
                     
                        Cabernet Sauvignon
                     
                  
                         
                     
                     
                        Syrah
                     
                  
                         
                     
                     
                        Viognier
                     
                  8.   Deskrizzjoni tar-rabta/rabtiet
            
            
               L-ambjent (fatturi naturali u umani)
            
            
                        a)
                     
                     
                        Vallegarcía huwa l-isem ta' wied b'substrat ġeoloġiku speċifiku, magħruf bħala Raña del Fresno, ikkaratterizzat minn formazzjoni speċjali tal-ħamrija. Għalhekk, l-għeneb li jikber fiż-żona għandu għadd ta' karatteristiċi uniċi (intensità qawwija, kwalità aromatika, u effett fit-tul fil-palat). Barra minn hekk, l-aċidità għolja u l-pH baxx tal-ħamrija ta' Vallegarcía mhumiex tas-soltu meta mqabbla ma' ta' żoni klimatiċi simili. Vallegarcía huwa vinja mħawla f'ħamrija bi klassifikazzjoni edafoloġika unika meta mqabbla ma' ta' vinji oħra ta' Kastilja-La Mancha. Fi proġett ta' riċerka tal-Università ta' Kastilja-La Mancha (UCLM) bit-titlu “Suelos vitícolas de Castilla-La Mancha: influencia en la composición de la uva” (Ħamrija vitikola f'Kastilja-La Mancha: l-influwenza fuq il-kompożizzjoni tal-għenba), il-profili studjati f'Vallegarcía ġew ikklassifikati bħala Typic Palexerult, skont it-Tassonomija tal-Ħamrija (Soil Survey Staff, 2006), u l-ordni Ultisol hija tipika tal-ħamrija tat-tip “raña” (Vidal et al., 2004). Fost it-tipi ta' ħamrija għat-tkabbir tad-dwieli studjati fil-proġett ta' riċerka, tliet profili biss ta' Vallegarcía huma ta' dik l-ordni. Skont is-sistema ta' klassifikazzjoni tal-FAO (2007), P1, P2 u P3 — it-tliet profili analizzati fir-rapport tal-UCLM — ġew ikklassifikati bħala Cutanic Alisol (Ferric, Chromic), Cutanic Alisol (Ferric, Skeletic) u Cutanic Alisol (Ferric, Skeletic), rispettivament.
                        Barra minn hekk, l-aċidità għolja tal-ħamrija hija riflessa fil-livelli ta' pH tal-inbejjed u fil-bilanċ tagħhom fil-palat.
                        Il-kontenut baxx ta' kalċju, u l-kontenut għoli ta' siliċe, ħadid u aluminju, bl-ebda mod ma huma tipiċi tal-ħamrija għat-tkabbir tad-dwieli ta' Kastilja-La Mancha. Huwa interessanti t-tqabbil ta' dawn il-livelli ma' dawk tal-ħamrija tal-ġebla tal-ġir taż-żona, li s-soltu tintuża għat-tkabbir tad-dwieli. Skont data minn Amorós et al. (2012b), il-kontenut ta' kalċju tal-ħamrija ta' Vallegarcía's huwa ferm differenti mil-livelli li jinsabu fis-safef ta' fuq tal-ħamrija tal-ġebla tal-ġir (10,4 g∙kg-1 kontra 230 g∙kg-1). Mill-banda l-oħra, il-livelli ta' siliċju (345,9 g∙kg-1) u ta' ħadid (26,5 g∙kg-1) huma konsiderevolament ogħla fil-ħamrija taż-żona demarkata meta mqabbla ma' tal-ħamrija tal-ġebla tal-ġir għat-tkabbir tad-dwieli ta' Kastilja-La Mancha (127,5 u 16,65 g∙kg-1, rispettivament). Il-livell ta' aluminju preżenti fis-saff ta' fuq ta' ħamrija tal-ġebla tal-ġir ikun ta' madwar 33,4 g∙kg-1, filwaqt li fil-ħamrija ta' Vallegarcía l-livell huwa ta' 57,8 g∙kg-1. Il-kontenut baxx ta' kalċju fil-ħamrija huwa karatteristika distintiva tal-inbejjed ta' Vallegarcía, u jagħtihom bixra differenti minn inbejjed oħra ta' Kastilja-La Mancha.
                        Ta' min wieħed jinnota l-kwantità medja għolja ta' elementi klassifikati bħala elementi terrestri rari (iċ-ċerju, il-lantanju u n-neodimju) fil-ħamrija ta' Vallegarcía (83,5, 44,5 u 36,5 mg∙kg-1, rispettivament), meta mqabbla ma' tal-livelli medji reġjonali (57,7, 23,5 u 21,6 mg∙kg-1, rispettivament) u globali (55, 35,5 u 30,5 mg∙kg-1, rispettivament). B'mod ġenerali, il-livelli ta' dawn l-elementi huma ogħla f'tipi ta' ħamrija aċidużi milli fil-ħamrija tal-ġebla tal-ġir (Amorós et al., 2012a).
                     
                  
                        b)
                     
                     
                        L-influwenza tax-xmara Bullaque, kif ukoll tan-nixxigħat li jiżbukkaw fiha u li jiċċirkondaw iż-żona demarkata, flimkien mal-ambjent frisk tal-widien u mal-ħarsien mill-irjieħ tat-Tramuntana bis-saħħa tal-muntanji, lill-vinja joħolqulha mikroklima li ttaffi l-kundizzjonijiet estremi fix-xitwa u fis-sajf. Dan jgħin biex l-għeneb isir kif suppost u bis-sħiħ.
                     
                  
                        c)
                     
                     
                        Id-differenza kbira bejn it-temperaturi ta' binhar u dawk ta' billejl, li hija dovuta għall-altitudni ta' Vallegarcía “l fuq mil-livell tal-baħar, flimkien max-xita abbondanti fiż-żona meta mqabbel ma” naħat oħra tar-reġjun, jgħinu biex l-għeneb ikollu struttura tannika eċċellenti, li min-naħa tagħha trendi l-inbejjed aktar xierqa għall-maturazzjoni fil-bettija u fil-flixkun.
                     
                  
               Deskrizzjoni tal-inbid
            
            L-inbejjed ta' Vallegarcía huma kkaratterizzati mit-togħma mirquma tagħhom, u min-nuqqas ta' xtur. Għandhom ukoll struttura tannika eċċellenti, li tagħtihom kapaċità liema bħalha biex maż-żmien jevolvu u jżommu. Jistgħu jilħqu valuri ta' polifenoli ogħla minn 50 meq/l, u intensità tal-kulur ogħla minn 12 AU.
            L-intensità u l-kwalità aromatika tal-inbejjed huma ddefiniti minn aromi qawwija tax-xagħri Mediterranju (ċistu, ħaxixet il-mikinsa) u balsamiċi (sagħtar, klin, lavanda), kif ukoll minn livell għoli ta' minerali (lavanja sewda, kwarzit). Iħallu togħma sekondarja morra fuq wara tal-ġriżmejn, li ttawwal id-dewqan tal-inbid.
            
               Rabta:
            
            L-aċidità qawwija u l-pH baxx tal-ħamrija taż-żona demarkata mhumiex tas-soltu lanqas. Din il-kombinazzjoni tagħti lill-inbejjed togħma sekondarja morra fuq wara tal-ġriżmejn, li ttawwal id-dewqan tal-inbid.
            L-ambjent frisk tal-widien, u l-ħarsien mill-irjieħ tat-Tramuntana bis-saħħa tal-muntanji, għandhom effett ta' taffija tal-kundizzjonijiet estremi, u jgħinu biex l-inbejjed jiksbu t-togħma mirquma u mhux imxewka tagħhom. Id-differenza kbira bejn it-temperaturi ta' binhar u dawk ta' billejl, li hija dovuta għall-altitudni taż-żona demarkata 'l fuq mil-livell tal-baħar, flimkien max-xita abbondanti, lill-għeneb jagħtuh struttura tannika eċċellenti li tippermetti li l-inbejjed jilħqu valuri ta' polifenoli ogħla minn 0 meq/l u intensità tal-kulur ogħla minn 12 AU.
            Minkejja li ż-żona demarkata hija mdawra miż-żona tal-IĠP “Castilla”, il-karatteristiċi taż-żona huma ferm differenti minn taż-żona demarkata tal-madwar, minħabba l-fatturi li ġejjin:
            
               Fatturi naturali
            
            Is-substrat ġeoloġiku ta' Raña huwa karatterizzat mill-aċidità għolja u l-pH baxx tiegħu, kif ukoll mill-ambjent frisk tal-widien, mix-xita abbondanti u mill-ħarsien mill-irjieħ tal-Tramuntana bis-saħħa tal-muntanji, li flimkien joħolqu mikroklima ferm differenti mill-klima taż-żona tal-madwar.
            Il-varjazzjoni wiesgħa fil-pH tas-saff ta' fuq, u s-safef ta' taħt il-wiċċ tal-ħamrija, li tinkludi varjazzjoni massima ta' 4,1 punt fil-profil 2 (pH = 8,9 f'Ap u pH = 4,8 fi Btg1); il-kontenut baxx ta' kalċju; il-kontenut għoli ta' siliċe, ħadid u aluminju; u l-preżenza ta' kwantitajiet kbar ta' elementi terrestri rari, flimkien jagħmlu lill-Vallegarcía differenti mill-bqija tal-Kastilja-La Mancha.
            
               Fatturi umani:
            
            L-iktar differenzi evidenti bejn il-metodi ta' produzzjoni tal-inbejjed “Vallegarcía” u dawk taż-żoni fil-madwar koperti mill-IĠP “Castilla” huma dawn li ġejjin:
            
                         
                     
                     
                        Castilla IĠP
                     
                     
                        Vallegarcía
                     
                     
                        Differenzi
                     
                  
                        Inbejjed bojod
                     
                     
                        ≥ 9 % vol.
                     
                     
                        ≥ 12 % vol.
                     
                     
                        Kontenut ta' alkoħol ogħla
                     
                  
                        Inbejjed ħomor
                     
                     
                        ≥ 10 % vol.
                     
                     
                        ≥ 12 % vol.
                     
                     
                        Kontenut ta' alkoħol ogħla
                     
                  
                        Inbejjed ħomor
                     
                     
                        ≤ 18 meq/l
                     
                     
                        ≤ 20 meq/l
                     
                     
                        Aċidità volatili ogħla
                     
                  
                        Inbejjed bojod
                     
                     
                        ≤ 16 000  kg/ha
                     
                     
                        ≤ 11 500  kg/ha
                     
                     
                        Produzzjoni iktar baxxa għal kull ettaru
                     
                  
                        Inbejjed ħomor
                     
                     
                        ≤ 16 000  kg/ha
                     
                     
                        ≤ 14 600  kg/ha
                     
                     
                        Produzzjoni iktar baxxa għal kull ettaru
                     
                  
                         
                     
                     
                         
                     
                     
                        > 50 meq/l
                     
                     
                        Aktar polifenoli
                     
                  
                         
                     
                     
                         
                     
                     
                        > 12 AU
                     
                     
                        Aktar kulur
                     
                  Iż-żona ġiet iddemarkata abbażi tal-ambjent tagħha (is-substrat ġeoloġiku ta' Raña, bl-aċidità għolja u l-pH baxx tiegħu, kif ukoll il-protezzjoni pprovduta mill-muntanji). Fiż-żona hemm fabbrika tal-inbid waħda biss, li hija proprjetà tal-applikant.
            Ta' min wieħed jinnota li ż-żona demarkata tkopri 1 521 ettaru, u li ma hemm ebda dielja oħra mħawla u ebda fabbrika tal-inbid oħra apparti dawk li huma proprjetà tal-applikant.
            Barra minn hekk, produtturi oħra jistgħu jużaw l-isem reġistrat jekk jibdew joperaw fiż-żona ġeografika demarkata fil-futur, dejjem jekk jilħqu l-kundizzjonijiet stipulati fl-Ispeċifikazzjoni. Dan ix-xenarju huwa perfettament possibbli, billi ż-żona demarkata tkopri 1 521 ettaru u għalhekk hemm wisa' għal aktar fabbriki tal-inbid.
            9.   Rekwiżiti oħra essenzjali
            
            
               Qafas ġuridiku:
            
            Fil-leġiżlazzjoni nazzjonali
            
               Tip ta' kundizzjoni addizzjonali:
            
            L-ippakkjar għandu jsir fiż-żona ġeografika demarkata
            
               Deskrizzjoni tal-kundizzjoni:
            
            L-inbejjed għandhom jiġu bbottiljati fiż-żona ta' produzzjoni, peress li fil-każijiet kollha, il-proċess tal-produzzjoni jintemm bit-tieni stadju ta' maturazzjoni fil-flixkun. F'dan il-perjodu jkun hemm proċess ta' riduzzjoni, li jsaħħaħ il-kwalità tal-inbejjed u jorqom it-togħma tagħhom. L-inbejjed ikunu lesti għall-konsum malli jilħqu l-karatteristiċi organolettiċi stipulati fl-Ispeċifikazzjoni għal kull tip ta' nbid.
            
               Link għall-ispeċifikazzjoni tal-prodott
            
            http://pagina.jccm.es/agricul/paginas/comercial-industrial/consejos_new/pliegos/Pliego_Condiciones_Vallegarcia_20180719.pdf